Acțiune introdusă la 16 august 2022 – Portugalia/Comisia
(Cauza T-512/22)
Limba de procedură: portugheza
Părțile
Reclamantă: Republica Portugheză (reprezentanți: P. Barros da Costa, H. Almeida, N. Domingues și G. Gomes, agenți)
Pârâtă: Comisia Europeană
Concluziile
Reclamanta solicită Tribunalului:
anularea Deciziei de punere în aplicare (UE) 2022/908 a Comisiei din 8 iunie 2022 de excludere de la finanțarea de către Uniunea Europeană a anumitor cheltuieli efectuate de statele membre în cadrul Fondului european de garantare agricolă (FEGA) și al Fondului european agricol pentru dezvoltare rurală (FEADR), în măsura în care exclude de la finanțarea de către Uniunea Europeană a sumei de 117 066 097,40 euro corespunzătoare cheltuielilor declarate de Republica Portugheză pentru ajutoarele legate de suprafață, în cursul exercițiilor referitoare la campaniile 2016, 2017, 2018 și 2019;
obligarea Comisiei la plata cheltuielilor de judecată.
Motivele și principalele argumente
În susținerea acțiunii, reclamanta invocă cinci motive.
Primul motiv, întemeiat pe o eroare de fapt și de drept, întrucât Comisia a concluzionat că guvernul portughez ar fi trebuit să aplice sistemul de depunere a cererilor cu informații geospațiale înainte de campania 2015 – încălcarea articolului 17 din Regulamentul de punere în aplicare (UE) nr. 809/2014 al Comisiei1 și a articolului 72 alineatul (3) din Regulamentul (UE) nr. 1306/2013 al Parlamentului European și al Consiliului2, în măsura în care Comisia s-a întemeiat pe o premisă eronată și a săvârșit o eroare de fapt și de drept atunci când a concluzionat că autoritățile portugheze nu evaluaseră corect sumele plătite pentru campaniile 2016-2019, ceea ce a creat un risc pentru fond.
Al doilea motiv, întemeiat pe încălcarea principiului proporționalității, înțeles ca principiu al caracterului adecvat și a principiului necesității sau exigibilității, cu ocazia „calculării corecției financiare”, precum și a principiului cooperării loiale – încălcarea articolului 5 TUE și a articolului 4 alineatul (3) TUE, pentru motivul că Comisia ar fi aplicat o corecție forfetară care depășea obiectivele urmărite de legislație și nu ar fi ținut seama de calculul motivat prezentat de autoritățile naționale, care ar fi fost efectuat și verificat în conformitate cu orientările Comisiei.
Al treilea motiv, întemeiat pe o eroare de drept, pe o motivare contradictorie și pe o încălcare a principiului proporționalității – încălcarea articolului 52 din Regulamentul nr. 1306/2013 și a articolului 5 TUE, ca urmare a faptului că autoritățile naționale au stabilit că plățile vizate de pretinsa încălcare erau plățile efectuate în raport cu exercițiile 2016 și 2017, dat fiind că Regulamentul Omnibus a intrat în vigoare la 1 ianuarie 2018, și a faptului că, în consecință, cuantumul total de 31 843 249,44 euro propus de autoritățile naționale este sensibil diferit de valoarea corecției financiare aplicate de Comisie.
Al patrulea motiv, întemeiat pe nemotivare – nerespectarea ratio legis și a obiectivului Regulamentului delegat (UE) nr. 907/2014 al Comisiei1, în măsura în care comunicarea efectuată de Comisie este afectată de o motivare inexactă în ceea ce privește populațiile de 12 % și de 66 % din suprafața eligibilă pentru controalele la fața locului clasice și pentru controalele prin teledetecție, prin intermediul cărora au fost extrapolate datele relevante pentru a calcula riscul pentru fond și corecția financiară aplicabilă corespunzătoare.
Al cincilea motiv, întemeiat pe încălcarea principiului proporționalității – încălcarea articolului 5 TUE, în măsura în care cuantumul determinat de Comisie, referitor la riscul pentru fonduri, în ceea ce privește campaniile 2016-2019, pare excesiv, astfel încât cuantumurile excluse de la finanțare sunt disproporționate.
____________
1     Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentul (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO 2014, L 227, p. 69).
1     Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO 2013, L 347, p. 549).
1     Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro.